**מצפן מורשת**

גבורה ב"אמבטיית האש"

סיפורו של שניאור אלפסי

*"הייתה לחימה מאוד אינטנסיבית, ואתה אומר: 'אני נלחם, אני עושה את העבודה, אני יודע שיש חשיבות למה שאנחנו עושים' " (שניאור אלפסי, לוחם גדוד 7020 (נחשון), חטיבת המילואים 5)*

**תקציר האירוע:**

רצף פיגועי טרור קשים הוביל את ממשלת ישראל להחלטה על היציאה למבצע "חומת מגן". מטרת המבצע הייתה למגר את גל הטרור באמצעות פגיעה בארגוני המחבלים ובתשתיות הטרור בערי יהודה ושומרון, וכך להשיב את הביטחון לאזרחי מדינת ישראל.

ביום רביעי ה-3 באפריל החל הקרב במחנה הפליטים ג'נין. גדוד 7020 (נחשון) של חטיבה 5 במילואים היה בין הכוחות שהשתתפו במתקפה. במהלך ההתקדמות במחנה הפליטים, החליטו הלוחמים לעבור לבית אחר. כאשר הלוחמים עברו בחצר הפנימית ה"אמבטיה" של הבית, נפתחה עליהם אש מהחלון בקומה העליונה. הלוחמים שהופתעו החלו להחזיר באש אבל לא הצליחו לפגוע במחבלים. מספר לוחמים מהכוח נפצעו כתוצאה מירי המחבלים ואז החלו פעולות לחילוץ הפצועים תחת אש.

הלוחמים פעלו כנגד המחבלים ובמקביל חילצו את חבריהם הפצועים שנפגעו מהירי. במהלך הלחימה נפצע גם ראובן מגנאג'י. שניאור אלפסי ולוחמים נוספים הובילו את החילוץ של הלוחמים הפצועים, ובשלב מסוים החליטו לסגת בכדי להתארגן ולשוב לפעול. לאחר הפוגה בירי, כוחות נוספים של הגדוד התקדמו לכיוון החצר "האמבטיה", והלוחמים הצליחו לחלץ, תוך שהם מסתכנים ומחרפים את נפשם, את ההרוגים והפצועים שנותרו בשטח. כל זאת תוך שהם מצליחים לפגוע במחבלים שנמצאו בנקודה שלטת.

סמל (מיל') שניאור אלפסי לחם בכוח הראשון שנתקל במחבלים. הוא נכנס לחצר שלוש פעמים כאשר במהלכן פינה תחת אש, בנחישות, את חבריו לפלוגה שנפצעו. על מעשיו של שניאור אלפסי ועל הרעות שהפגין כלפי לוחמי הפלוגה, קיבל ציון לשבח מאלוף פיקוד המרכז בתום מבצע חומת מגן.

במהלך קרב 'אמבטיית האש' נהרגו 13 לוחמים. על אף הקרב הקשה וריבוי הנפגעים, הצליחו כוחות צה"ל לעמוד במשימתם ופגעו בעשרות מחבלים ותשתיות טרור.

**שאלות לדיון:**

* *"הייתה לחימה מאוד אינטנסיבית, ואתה אומר: 'אני נלחם, אני עושה את העבודה, אני יודע שיש חשיבות למה שאנחנו עושים' "* (שניאור אלפסי, *לוחם גדוד 7020 (נחשון),* חטיבת המילואים 5)

מה גרם ללוחמי המילואים להתגייס למשימה? מהי החשיבות עליה מדבר שניאור?

* מה לדעתכם הוביל את שניאור אלפסי להיכנס פעם אחר פעם לסמטה בניסיון לחלץ את חבריו?

**דגשי מפקד:**

* צה"ל יצא למבצע "חומת מגן" לאחר פיגועים רבים, והתחושה בעת היציאה למבצע הייתה שמשימת ההגנה על המדינה והבית היא ממשית ומוחשית.חיילי צה"ל יצאו למבצע חומת מגן בהבנה שהמאבק כנגד הטרור הוא הכרחי על מנת להשיב את הביטחון לאזרחיה מדינת ישראל. אנשי המילואים שבמהלך חג הפסח נענו לקריאה והתגייסו ללחימה משקפים את **תחושת השליחות ואת תובנת המשימה** של לוחמי צה"ל בסדיר ובמילואים.

*"זה תפס אותי כשאשתי הייתה צריכה ללדת כל רגע והיא כמובן גיבתה אותי ללכת למבצע, שזה דבר חשוב מאוד. אין פה הסתכלות על החיים הפרטיים, ההסתכלות היא יותר כללית, יותר רחבה."* (שניאור אלפסי, *לוחם גדוד 7020 (נחשון),* חטיבת המילואים 5)

* מתוך ערך הרעות ברוח צה"ל: *"החייל יפעל מתוך אחווה ומסירות לחבריו לשירות, וייחלץ תמיד לעזרתם כשהם זקוקים לו או תלויים בו, חרף כל סכנה וקושי, עד כדי חירוף הנפש."*

**ערך הרעות** בא לידי ביטוי בפעולו של שניאור אלפסי, שנכנס פעם אחר פעם לחצר על מנת לחלץ את חבריו, תוך כדי חירוף הנפש. המסירות והנכונות לפעול למען הרע היא יסוד אחוות הלוחמים. יכולתם של היחידים לפעול כיחידה נובעת מהמחויבות האישית והאחריות בין איש לרעהו. הלוחם יהיה נכון לפעול למען הרע המשרת לצידו ואף לסכן את חייו למענו.

*"כל נקודה שאתה נמצא בי היא בעצם נקודה לחיכוך ואתה בעצם צריך להיות מאוד מאוד דרוך. אתה צריך לשמור על החיים שלך ושל החברים שלך."* (ראובן מגנאג'י, *לוחם גדוד 7020 (נחשון),* חטיבת המילואים 5)

* סמל (מיל') שניאור אלפסי הפגין גבורה, נכונות להקרבה עצמית עבור חבריו לנשק. על מנת לעזור לחבריו, דבק שניאור במשימה לאור המטרה, חילוץ הפצועים, ונכנס פעם אחר פעם לקו האש.